Serbski sejm: Peticiski wuběrk a plan 2021
Serbski sejm přewjedźeše 14.11.2020 swoje 18. pósedźenje a to jako wideo-konferencu. Na městnje w Krajnej centrali za politiske kubłanje w Drježdźanach organizowaše wjednistwo posedźenja techniku a přełožowanje, tamni wotpósłancy běchu online přišaltowane. Kaž bě so na poslednim posedźenju w Huštanju/Wüstenhain započało, přizamkny so plenumej wobsahowe dźěło na namjeće statneho zrěčenja.
Centralny wunošk posedźenja bě załoženje Peticiskeho wuběrka. Sćěhujo próstwje z wuběrka Prawo a wustawa diskutowachu wotpósłancy wo móžnosći, temy, prašenja polěpšowanske namjety a kritiku we formje peticijow Serbskemu sejmej přednjesć. Zaměry w zwisku ze załoženjom Peticiskeho wuběrka chcedźa skrućić zwisk wšěch Serbow ze Serbskim sejmom a spěchować w Serbskim sejmje rozestajenje z wažnymi serbskimi temami kaž tež z aktualnymi wužadanjemi. Nimo teho měła so zaběra z politiskimi serbskimi temami tež zwonka gremiuma Serbskeho sejma wuwabić. Próstwje je so jednohłósnje wotpowědowało a wuběrk so wutwori. Wot nětka móža wobydlerjo peticije z mejlku (peticija@serbski-sejm.de) a skoro tež přez web-stronu Serbskeho sejma zapodać. Trěbne formality so hišće na web-stronje wozjewja. Po formalym pruwowanju zapoda Peticiski wuběrk w dialogu ze zapodawarjemi/-kami peticiju Serbskemu sejmej. Postajichu so tež terminy a městna posedźenjow za lěto 2021. Wjele wotpósłancow wobkrući, kak wažne je so po cyłym regionje schadźować, zo bychu so z ludźimi na městnje a z tam palacymi problemami direktnje zeznali. Za to zaplanuja so na dnju posedźenjow dopołdnja wobchodźenje městnosće a kontakty z wobydlerjemi. Sćěhowace terminy a městnosće posedźenjow su planowane:
- 23.01.2021 Wojerecy/Hoyerswerda
- 20.02.2021 Njebjelčicy/Nebelschütz
- 13.03.2021 Hochoza/Drachhausen
- 17.04.2021 Běła Woda/Weißwasser
- 08.05.2021 Stróža/Wartha
- 12.06.2021 Chóśebuz/Cottbus
- 18.09.2021 Budyšin/Bautzen
- 09.10.2021 Barliń/Berlin
- 13.11.2021 Rań/Großräschen
- 18.12.2021 Sernjany/Zerna
Po prěnim dźělu posedźenja pokročowaše Serbski sejm z dźěłom a namjeće statneho zrěčenja z pomocu metodow namakanja konsensa. Dokelž je namjet jara wobšěrny a projekt tajki wuznamny, traja wuradźowanja dale a z nimi so na přichodnych posedźenjach pokročuje.
Přichodne posedźenje Serbskeho sejma wotměje so 12.12.2020 prawdźepodobnje w Rogowje/Horno (Forst). Kóžda/-y je znowa lubje witana/-y. Wotwisnje wot infekciskich podawkow a wotpowědnych naprawow wotměje so posedźenje pak na městnje z dodźerženjom hygieniskich prawidłow abo znowa jako kombinacija online a prezencneho formata.
szl_Latn pol_Latn szl_Latn szl_Latn ltz_Latn ltz_Latn szl_Latn spa_Latn gla_Latn gla_Latn crh_Latn deu_Latn swe_Latn slk_Latn pol_Latn